Invexendo o l’è o programma ch’o l’è visciuo doe vòtte. O l’è nasciuo graçie a-o Dria Acquaron, prescidente de “Che l’inse!”, che o voeiva ch’o ghe fïse un programma raddio in zeneise, moderno, dedicou a-a muxica; e coscì o l’à realizzou 20 pontate intervistando i prinçipali esponenti e artisti da scena ligure.
Pöi, tutto o l’è cangiou con l’arrivo di doî Bòbbi: o l’è nasciuo un mondo imaginäio, ch’o vive tutti i lunedì, “into nòstro salòtto de Gazzara”.
Bòbbi Bagnara e Bòbbi Lagomarsino, conduttoî do programma, son di vegi lioin da scena rock zeneise: giacchê de pelle neigra, blu jeans e cavelli a mezo còllo. Oua gh’an squæxi sciusciant’anni, e tante cöse da contâ (into seu zeneise approscimativo): da-i tempi da “Bagnara Records”, donde an comensou tutti i ciù grendi, a-i neuvi appontamenti che o Lagomarsin o l’inandia, con l’axillo de un zoenòtto, à l’insegna do “rock”
Se fïse pe liatri saieiva façile: se fa unna bella trasmiscion de muxica e bòn. Ma o Dria Acquaron, lasciandoghe o programma, o l’à vosciuo che no se perdesse arreo l’impegno, e donca o l’à impòsto che ògni vòtta se parlesse de un tema speçifico, de attualitæ, preparou da-o Professô Lavaggi de Ciavai.
Ma parlâne con chì? Ma co-i doî òspiti de ciù tanto livello che se peu trovâ in çircolaçion: Pino, calabreise à Zena da 50 anni, “che o parla zeneise megio che viatri” e o no perde ocaxon pe sostegnî "o Movimento", e Franco Capello, ex-politico da vegia guardia, educou, moderou, un òmmo d’atri tempi, in collegamento telefònico.
Inte tutto questo gh’è e telefonate di ascoltatoî e e grende rubriche de Invexendo: st’anno gh’è o debutto de “Belin de lou”, donde o Marco, un zoenòtto pin de speanse, o ciamma pe informâse di annunçi...
O programma o l’è offerto da Gincobilòba, perché no se femmo mancâ ninte.
Inventâ imaginäi o l’è o mòddo pe imbösâ o mondo. Vegnine apreuvo in sciâ nòstra pagina Farsbuc: murtimedialitæ, Gazzara, Invexendo e Che l'inse! E ghe n'è pe tutti.
Ascolta tutte le puntate
lij_Latn lij_Latn lij_Latn lij_Latn lij_Latn lij_Latn lij_Latn lij_Latn ita_Latn